Pernille Vermund (NB), 2023-04-21:
Tak for det, og tak til forslagsstillerne for at fremsætte forslaget.
I Nye Borgerlige er vi meget optaget af, at vi får hævet straffen – ikke bare strafferammen, men også normalstraffene – for personfarlig kriminalitet og ikke mindst for de grove personfarlige forbrydelser.
Det var noget af det, vi diskuterede i sidste valgperiode med alle borgerlige partier.
Det er noget, som jeg er glad for at regeringen også sætter fokus på.
Jeg synes, at vi også i den sammenhæng skylder at sige, at det kommer med en pris.
Det er ikke prisen for forbryderen; den er jeg sådan set ligeglad med.
Men det kommer med en pris, i forhold til at vi er nødt til at sørge for, at der er fængselspladser.
Jeg er med på, at lige det her forslag – det er gudskelov begrænset, hvor mange der begår den type forbrydelser – nok kan rummes inden for den aftale, der tidligere var lavet for kriminalforsorgen, selv om vi har et meget stramt budget.
Noget af det, vi i Nye Borgerlige har foreslået, er, at når vi har udvisningsdømte kriminelle udlændinge, vil vi gerne have dem ud af landet, og vi vil også gerne sørge for, at de ikke kommer tilbage til Danmark efterfølgende.
Der er jo i den tidligere kriminalforsorgsaftale lavet en aftale om, at de skal sendes til Kosovo, så vidt jeg husker, og herfra kan de så komme tilbage til Danmark, når de er færdige med at afsone deres straf.
Det kommer også med en pris.
Det kommer med en pris, der handler om, at de skal kunne få besøg, at der skal være forskellige forhold, når de er i Kosovo, og at de har nogle rettigheder, når de så kommer tilbage.
Altså, hvordan prioriterer vi midlerne, hvis vi erkender, at vi ikke bare kan bygge nye fængselspladser, uden at det koster, og hvis vi tilsvarende erkender, at der også skal personale osv. til?
Så hele den store diskussion vil vi meget gerne være med til at tage, og vi er også villige til at finde de penge, der skal til for at finansiere det.
For det er vigtigt for os, at vi får større fokus på at øge straffen for grove personfarlige forbrydelser.
I forhold til det konkrete bakker vi også op om forslaget.
Vi er som udgangspunkt imod minimumsstraffe.
Jeg kan godt forstå argumenterne, der kommer fra andre partier, og som handler om, at man skal adskille den lovgivende og den dømmende magt.
Omvendt må jeg også bare spørge: Hvis ikke man får reel livstid for at have begået et overlagt drab på to personer, hvornår får man det så?
Altså, hvornår får man det så?
Hvis ikke det er sådan – og det er det jo åbenlyst ikke i dag – er der jo et eller andet galt.
Og hvordan vi kan skubbe til systemet og skubbe til vores retssystem og lovgive os ud af det her, hvis det vitterlig er det, vi ønsker, uden at indføre minimumsstraffe, har jeg simpelt hen ikke svaret på.
Og når man ikke har svaret på det, synes jeg også, at man indimellem skylder at sige, at så må man bakke op om den næstbedste løsning og så indgå det kompromis, som det for mig og for Nye Borgerlige er at sige, at lige præcis på det her område ser vi at det er okay og legitimt, fordi man begår et tilsigtet drab på to personer, og det er det selvfølgelig også i forhold til en, som er synligt gravid, eller som man er bevidst om er gravid, som der står i forslaget.
Det der med, om man er synligt gravid, kan være enormt følsomt for mange kvinder, og jeg synes ikke, det er særlig sjovt at blive spurgt, om man venter sig eller ikke venter sig.
Men helt alvorligt er der jo en reel diskussion, som handler om, at det barn, som er et ufødt barn, også har en far og nogle pårørende, som har en relation til det ufødte barn, som kan være lige så stærk som den relation, som jeg kan have til mine sønner, som har levet i mange år, eller som vi kan have til vores søskende eller vores forældre.
Så vi bakker op om forslaget og erkender også, at lige præcis her går vi på kompromis med et synspunkt, som vi har på andre områder, og som handler om, at vi egentlig ikke bryder os om minimumsstraf.